སྔོན་བྱོན་དམ་པ་ཚོས་ཞབས་ཀྱིས་བཅགས་པའི་རི་མོར་མཇལ་བའི་དུངས་ཞེན་ཉམས་མགོ་རྩོམ་པའི་སྔ་ལྟས་མིན་ནམ་ཅི།ཕྱིར་ལྡོག་པའི་ལམ་བར་ནས་སྟེས་དབང་དུ་ཕྲད་པའི་གོ་སྐབས་དེ་མིན་ཚེ།སློབ་དཔོན་ཆེན་པོའི་སྒྲུབ་ཕུག་དང་གཟུར་ཏེ་འགྲོ་བ་ནི་སྨྲས་མ་དགོས།ང་ཚོས་ཁ་ལོ་པར་སློབ་དཔོན་ཆེན་པོའི་སྒྲུབ་ཕུག་ཉེ་འདབས་སུ་སླེབས་པ་དང་ཏབ་ཙམ་ལ་སྒུག་རོགས་གནང་རྒྱུ་ཞུས་པ་ན།ཁ་ལོ་པ་ཡང་འཐད་བྱུང་།ང་ཚོས་ཁ་ལོ་པ་དང་རླངས་འཁོར་གཅིག་ཏུ་སྡོད་པའི་སྐྱེས་པ་དེས་བསྟན་པ་ལྟར།གཞུང་ལམ་གཡས་ཕྱོགས་ཀྱི་བྲག་ངོས་ལ་འཛེགས།ར་སྒོ་ཆུང་ཆུང་ཞིག་ཏུ་འཛུལ་བ་ན།རྐང་ལམ་གྱ་མ་གྱུ་ཞིག་ནགས་ཀྱིས་རྫུབས་པའི་བྲག་ངོས་སུ་ཟུག་ལ།གཡས་གཡོན་གང་སར་མདོག་སྣ་ཚོགས་ཀྱི་ལྕོག་དར་འཐེན་འདུག་པ་མཐོང་།ཨར་འདམ་གྱིས་གྲུབ་པའི་ཁང་ཆུང་འགའ་རེ་ཡང་ཡོད་པ་དེར་བལྟས་ན།སྒྲུབ་ཕུག་སྲུང་མཁན་གྱི་སྡོད་ཁང་ལོས་ཡིན་སྙམ།ཕྱི་ངོས་བཀྲ་ཤིས་རྟགས་བརྒྱད་ཀྱི་རི་མོས་བརྒྱན་པའི་འཁོར་ཁང་ཞིག་བརྒྱུད་པ་དང་།མུ་མཐུད་དུ་ཡར་འཛེགས་ཏེ་ཐེམ་ཐོག་ཅིག་ལ་བུད་པ་དང་།དེ་ནས་གཡོན་དུ་དཀྱོགས་ཏེ་གོམ་པ་འགའ་སོང་མཐར།སློབ་དཔོན་བཻ་རོ་ཙ་ནའི་སྒྲུབ་ཕུག་གི་མདུན་དུ་འབྱོར་བྱུང་།བྲག་ཕུག་རང་བྱོན་འདི་རྡོ་ཕ་བོང་ཆེན་པོ་ཞིག་གི་ཁོག་བྲུས་པ་ལྟར་སྣང་ལ།ཁ་ཅུང་ཟད་དོག་ལ་ནང་ཁོག་ཆེ།ནང་ངོས་གང་སར་དྲེག་པ་ནག་པོ་ཆགས་ཤིང་།དེ་ནི་སྒྲུབ་པ་ཉམས་ལེན་ལ་རོལ་བ་གང་གི་དཀར་མེ་དང་མཆོད་མེའི་དུ་བ་ལས་བྱུང་བ་ཡིན་ནམ་སྙམ།མིག་གིས་ཞིབ་ཏུ་བལྟས་པ་ན།ནང་ན་ཨོཾ་ཡིག་དང་སྟོན་པའི་སྐུ་གཟུགས་རང་བྱོན་དུ་མ་མཇལ་དུ་ཡོད་པར་མ་ཟད།བྲག་རྡོའི་ངོས་ནས་རྐང་རྗེས་ཆེན་པོ་གཉིས་གསལ་པོར་མཐོང་བ་ལ།དེ་ནི་མི་གཟུགས་སྟོབས་ཆེན་པོ་ཅན་ཞིག་ཐང་དུ་གན་རྐྱལ་དུ་ཉལ་སྐབས་ཕར་བྲག་ངོས་སུ་རྐང་པས་གཏད་བརྒྱབ་པ་ལས་བྱུང་བར་རྟོགས་བཟོ་དབང་མེད་དུ་བྱ་རུ་འཇུགད་དུང་བྲག་ཕུག་ཁ་ཡི་རྡོ་ཐོག་གི་རྟ་ཡི་རྨིག་རྗེས།དེ་དག་རེ་རེ་ལ་ཇི་ལྟར་བྱུང་ལུགས་ཀྱི་ངོ་མཚར་གཏམ་རྒྱུད་དང་ལོ་རྒྱུས་རེ་ཡོད་པ་གདོན་མི་ཟ་མོད།ཐོས་རྒྱ་དོག་པའི་ངས་ཀུན་ལ་གླེང་ཐབས་བྲལ།མདུན་ཕྱོགས་གྲོག་རོང་དུ་རྒྱལ་མོ་རྔུལ་ཆུ་ཤང་ཤང་དུ་འབབ།ངས་ཆུ་ཆེན་དེར་མིག་ཞགས་རེ་འཕེན་གྱིན་ཡིད་ལ་སློབ་དཔོན་དང་པོ་ཡོང་དུས་གནས་འདི་དབེན་ཞིང་འཇགས་ལ་ཉམས་དགའ་བས།དེའི་མུར་སྒྲུབ་པ་ཉམས་ལེན་ལ་གནས་དེ་བདམས་ཤིང་།བཀྲེས་དུས་ཟས་ལ་ཉེ་འཁོར་ན་ཚང་ཚིང་འཁྲིགས་པའི་སྟར་ཀ་དང་ཤིང་ཏོག་གཞན་དག་བསྟེན་པ་ཡིན་ནམ་སྙམ།སྒྲུབ་ཕུག་ལ་མཇལ་ཚར་རྗེས་ང་ཚོས་ཐང་དུ་ཐོར་བའི་སྟར་ཀ་རེ་འཐུ་བཞིན་ཕྱིར་རླངས་འཁོར་ཡོད་སར་ཡོང་བ་ཡིན།ཕྱི་དྲོའི་ཆུ་ཚོད་གསུམ་ཡས་མས་སུ་ང་ཚོ་འབར་ཁམས་རྫོང་ཐོག་ལ་ཕྱིན།ཨ་ཡེ་ལོ་ལོན་གྱིས་མོ་དེ་རིང་རླངས་འཁོར་གྱིས་མ་གནོད།འདི་ནི་ཐུགས་རྗེ་ཆེན་པོ་ལ་མཇལ་བས་སྡིག་སྒྲིབ་དག་པའི་བྱིན་རླབས་ཡིན་སྲིད་ཅེས་བཤད་བྱུང་།ང་ཚོས་ཀྱང་མཇལ་སྐོར་བདེ་བླག་གིས་འགྲུབ་ཐུབ་བྱུང་བས་སེམས་ལ་སྤྲོ་བས་ཁེངས་ཤིང་།རེ་རེའི་གདོང་ལ་བློ་བདེ་ཡིད་ཚིམ་གྱི་འཛུམ་མདངས་རེ་དབང་མེད་དུ་འཁྱུག་བྱུང་།འབར་ཁམས་ནི་ཕྱོགས་བཞི་བོ་ནགས་ཀྱིས་བསྐོར་བས།མཁའ་དབུགས་དྭངས་ཤིང་གཙང་ལ་བརླན་བག་ཆེ།དངོས་གནས་ངའི་ཆུང་མས་བཤད་པ་ལྟར་ས་འདི་ནས་གདོང་བཀྲུས་རྗེས་སྣུམ་རྩི་མ་བྱུགས་ཀྱང་སྐྱི་པགས་སྣུམ་ཀྱིག་གེ་རེད་ཅེས་བཤད་ཆོགའབར་ཁམས་ཀྱི་སྟོན་མཇུག་གི་ནམ་ཟླ་དྲོད་ཅིང་འཇམ་ལ་ཁམས་དྭངས་འགྲོ།ང་ཚོ་ཟས་ཞིམ་པོ་ཞིག་ལ་རོལ་རྗེས།ཐང་ཆེན་དུ་ཡོང་ནས་ཡར་མར་ལ་མིག་གཡེང་བྱེད་བཞིན་ངལ་གསོ་ལུས་ལ་དགེ་བ་ཐོབ་པ་ཞིག་བྱས།དགོང་མོ་དེར་ང་ཚོ་འབར་ཁམས་ནས་ཞག་སྡོད་བྱས་རྗེས།ཕྱི་ཉིན་སྔ་ལངས་ཀྱིས་ཕྱིར་མགོ་ལོག་ཏུ་ལྡོག་པའི་ལམ་ལ་ཆས་ཤིང་།རྒན་དར་ཆུང་གསུམ་ང་ཚོ་མི་ལྔ་བོས་རང་གི་ཉེ་དུ་དང་གྲོགས་པོར་གླེང་རྒྱུའི་གཏམ་ཞིག་སེམས་ལ་ཉར་ཏེ་ལོག་པ་ཡིན་ནོ།།